Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Tárcsafék-fékcső méretre vágása és légtelenítése: 


A hidraulikus tárcsafékek körüli javítási feladatok általában a vízválasztók az otthoni szerelést 
illetően. Többnyire ez az a szerelési művelet (a teló javítással együtt), amit már nem vállal be a 
legtöbb hobbi kerékpáros. Pedig maga a művelet maga nem bonyolult, de meglehetősen sok 
lépésből áll, aminek fontos a sorrendje is. Igazából speciális célszerszámot is alig igényel a 
légtelenítés, és a fékcső méretre vágása, mert szinte az egész művelet megoldható házilag, csak úgy 
sokkal időigényesebb a folyamat. Egy profi légtelenítő szett kb. ötszörösére tudja gyorsítani a 
munkát, és jelentősen csökkenti a hibázási lehetőséget is. Mivel a fékcső vágás, és a légtelenítés 
eléggé rokon szerelési folyamatok, ezért együtt tárgyaljuk őket. Készülj fel, brutál hosszú cikk lesz. 


Fékcső méretre vágás: 


Ez az egyszerűbb eset, és ha nem gyári kerékpárt veszel, hanem utólag tuningolsz egy gépet 
tárcsafékkel, akkor mindig szükség van erre a lépésre. Az első fékeket 100 cm-es, míg a hátsót 140 
vagy 170 cm-es fékcsővel árulják, ami majdnem mindig túl hosszúnak bizonyul. A hosszú fékcső 
elöl a kormány előtt lóg, csapkod, koptatja a fényezést, és könnyebben bele akad bármibe. Célszerű 
méretre vágni. Ehhez még csak le sem kell szerelned a féket a gépről. Az első lépés, hogy old ki a 
fékkar rögzítő csavart, majd állítsd vízszintes helyzetbe a fékkart. Ha van rajta külső túlfolyó 
tartály, vagy légtelenítő csavar, akkor az legyen legfelül. Ha beállítottad ebbe az állásba, akkor 
rögzítsd a csavarjával. 


Húzd le a törésgátló gumit a fékcső végéről, fogj rá fékcső rögzítő csavarra egy 8-as villáskulccsal. 
Tekerd ki a csavart. Két teljes körülfordulásnyit kell tekerned, hogy kijöjjön. Ne lepődj meg hogy a 
fékcső a helyén marad, mivel az oda szivárgásmentesen bele van szorulva a roppantógyűtű által. 


Fogj rá a fékcsőre úgy, hogy egy kézzel fogod a fékcsövet, és a fékkart is. Erre azért van szükség, 
mert ha hirtelen kontrolálatlanul kirántod a fékcsövet, akkor a benne lévő fékfolyadék kifolyik, és 
akkor már nem csak fékcső rövidítés lesz a mai feladat, hanem légtelenítés is... Mert ha még nem 
említettük volna, akkor szólunk, hogy a fékcső rövidítésnél — ha kellően ügyesen csinálod- meg 
lehet úszni a légtelenítés lépéseit. Legalábbis a nagy részét. Szóval egyszerre fogj rá a csőre és a 
karra, majd kissé oldalra feszegetve húzd ki a karból a fékcsövet. FONTOS! Mielőtt ezt 
megtennéd, készíts oda a kezed ügyébe minden szükséges szerszámot, mivel ha kijött a fékcső, 
onnantól azt már nem nagyon lehet / célszerű elengedni, különben sanszos, hogy kifolyik belőle a 
fékfolyadék... 


Ha kiszedted a fékcsövet, ügyelj arra, hogy véletlenül se húzd be a fékkart, mert kifolyik belőle a 
fékfolyadék. Ha nem nyúlsz hozzá, és jó szögben áll, a kapilláris hatás bent tartja a folyadékot. A 
fékcsövet ideje rögzítened valamivel. A satu a legjobb, de ha ez nincs otthon, akkor használja 
erőfogót. A jobb képen látható kis sárga biz-b.sz kereskedelmi forgalomban nem beszerezhető, de 
ez ne tartson vissza, hiszen pár perc alatt készíthetsz ilyet magadnak. Bárkácsáruházban veszel 
keményfa lecet, vágsz belőle egy kb. 3 cm élhosszúságú kockát. Fúrsz bele egy 5 mm-es lyukat, 
majd vékony lombfűrésszel középen kettévágod, hogy kapj egy ilyen két félből álló csőszorító 


pofát. 


We 

Fogd be a csőszorító pofák közé a fékcsövet, úgy, hogy kilógjon belőle az a hossz, amennyivel 
rövidíteni a karod a fékcsövet. (nyilván több, mint a bal oldali képen, csak nem akartunk kilométer 
hosszú képpel zaklatni. . .) A szorító pofákat fogd be satuba, vagy erőfogóba, és tegyél köré valami 
rongyot, mai majd felfogja a levágott fékcsőből kifolyó folyadékot. Vágd le a fékcsövet a szorító 
pofa síkjában, egy határozott mozdulattal, mondjuk egy éles tapétavágóval. FONTOS: egyenesen 
vágd! A szalámi stílus maradjon inkább a konyhában. A levágott részt kukázhatod, nem jó semmire. 
Ugorj a középső képre. Kicsit lazíts a satun, majd húzd kintebb benne a fékcsövet, hogy kb. 20-25 
mm-re álljon ki belőle. Szorítsd meg a satut. Most ellenőrizd, hogy a törésgátló gumi, és a rögzítő 
anya fent van-e a fékcsövön! Ha fent vannak, akkor húzz a fékcsőre egy új roppantógyűrűt, és told 
le a szorító pofák tövéig, majd tolj a fékcsőbe kézzel egy peremes béléscsövet. Kb. az első 3 mm-t 
fog belemenni kézzel. Gumikalapáccsal 1-2 határozott és pontos ütéssel kalapáld bele a béléscsövet 
a fékcsőbe, hogy a perme felfeküdjön a fékcső szélén. Ugorhatsz a jobb szélső képre. Húzd fentebb 
a roppantógyűrűt. A cső végétől 1-2 mm-re meg fog kissé szorulni. Ott van jó helyen. 


Bal kép: így kell kinéznie a rövidített fékcsőnek, mielőtt visszatolod a fékkarba, és rögzíted ott. A 
középső képen azt láthatod, hogy amikor a 8-as villáskulccsal betekered a rögzítő csavart, kb ezen 
a ponton kezd el megszorulni. A jobb oldali képen a teljesen betekert verziót láthatod. Ehhez kb. 
kétszer kell teljesen körbeforgatni a rögzítő csavart. Ne ijedj meg, viszonylag erősen kell húzni, 
hogy a csavar a roppantógyűrűt rároppantva a béléscsőre, és mindez felvegye a fékkar belső 
fészkének alakját a tökéletes kontaktus érdekében. 


Miután rögzítetted a már méretre vágott fékcsövet a fékkarban, csak egy dolgod van. Ellenőrizni, 
hogy került-e légbuborék a rendszerbe. Ha már nagyon ügyes, és rutinos vagy, és minden szabályt 
betartottál, akkor össze lehet hozni azt, hogy egy fékcső rövidítés után ne kelljen légteleníteni az 
egész rendszert. Ha 1-2 bubi be is került, azt egy mini rapid-légtelenítéssel ki lehet szedni. Ennek 
lépései: Az új Shimano fékeken (és másokén is) van a túlfolyó tartály mellett egy kis csavar, mely 
pont erre szolgál. Állítsd be a fékkart úgy, hogy ez a csavar legyen a rendszer legmagasabb pontja, 
majd tekerd ki. Lesz benne egy kis fékfolyadék, de ha behúzod a fékkart, ez eltűnik a lyukban, és 
kijön 1-2 buborék. Felülről 1-2 csepp fékfolyadékot tölts rá, majd húzogasd meg a fékkart. 


Ha még van benne bubi, akkor el fogja nyelni a rendszer a rátöltött fékfolyadékot. Addig csináld 
ezt a rátöltés, fékkar húzogatás kombót, amíg már nem jön bubi, és nem nyel el több fékfolyadékot 
a rendszer. Ekkor még tölts rá egy utolsó cseppet — mint a középső képen, majd csavard vissza a 2- 
es záró csavart. Töröld le kifolyt felesleget, majd féktárcsatisztítóval fújd le, és újra töröld szárazra. 
Készen vagy a fékcső méretrávágásával, és a mini rapid légtelenítéssel. 


De mi van akkor, ha már régi a féked, folyton levegősödik, vagy már zsigerből érzed, hogy most 
már ideje lenne egy komplett nagy-generálnak, fékfolyadék cserének, tisztításnak, és 
légtelenítésnek? Olvass tovább! 


Légtelenítés, és fékfolyadék csere: 


Kezdjük azzal, hogy: Mikor és miért van rá szükség? Azt tudod kell, hogy a tárcsafékekben 
használt , Fékolaj" egyre kevésbé olaj, a szó klasszikus értelmében. A Shimano -féle ásványi 
cuccok még kicsit azok, de ha megfogod az ujjaid között, hát garantáltan nem lesz meg a klasszik 
csúszós olaj érzeted. A szintetikus DOT fékfolyadékoknál meg pláne nem... Ezeket már nem is 
nevezik fékolajnak, hanem Brake Fluid, azaz fékfolyadék az elnevezésük. Ezek közös jellemzője, 
hogy jól bírják a nagy hőmérsékletet a nélkül, hogy felforrnának, és bennük buborék képződne, ami 
ugye azonnal megölné a fékhatást. Az 5.1-es DOT fékfolyadékok akár 180 fokig is megtartják 
vízszerű tulajdonságaikat, és nem képződik bennük buborék. Ennek viszont ára van. Ezek a cuccok 
durva vegyi anyagok, melyek erősen higroszkóposak, azaz vízmegkötő tulajdonságuk van. Honnan 
jut vízhez? Bárhonnan. Akár a levegőből is, ha nyitva hagyod a fékfolyadék flakonját. Aztán ott 
van a használat, és a mosás. A dugattyúnak van tömítése, de azért ez sem nyúlt 10090-os 
tömítettséget, mivel akkor nem tudna mozogni. Ergó egy kis olajfilm mindig van a mozgó 
dugattyún a tömítés környékén. Ha ide víz és egyéb dzsuva kerül, akkor hidd el hogy lesznek 
szemcsék, amik átjutnak a tömítésen, és visznek magukkal némi vizet is. Ez rohadt kis mennyiség, 
de 1-2 év, vagy akár egy aktívan használt téli szezon távlatában is számít. Sok kicsi sokra megy... 
Ráadásul a fékfolyadék tulajdonságait rontja a használat során belekerült belső szennyező anyagok 


is, melyek jellemzően a dugattyú és a munkahenger belső kopásának , termékei". Nagyon finom 
fém szemcsékről beszélünk itt most. Ezek sem célszerű, ha hosszú időn keresztül ott bent 
keringenek, mert nagyon le tudják rövidíteni a fék élettartamát. Tehát a mikor kérdésre válaszolva: 
zsír új féknél pár hónap után mindenképpen célszerű egy komplett fékfolyadék csere, hogy az új 
cucc bekopása során felhalmozódott szemcséktől megszabaduljunk. Ha ez megvan, akkor évente 
egyszer ildomos lecserélni a fékfolyadékot. Egy kerékpár tárcsafékben mindössze 3-4 köbcentinyi 
fékfolyadék van!!!, és elég nagy terhelésnek van kitéve. Ilyen kis mennyiség azért gyorsabban 
elhasználódik, mint az autók több decinyi cucca. 


E rövid elméleti kitérő után ugorjunk vissza a konkrét lépésekhez. Nézd meg a bal képet. Annyira 
csábító, hogy a felszerelt féken csak lenyissuk a kis betöltő kupak tetejét, rádugjunk egy csövet, és 
már nyomjuk is bele az új fékfolyadékot... De ez a legnagyobb hiba amit elkövethetsz. Ha csak a 
gumikupak tetejét veszed le a betöltőnyílásról, akkor garantált hogy nem fogod tudni eléggé 
rádugni, és le fog esni a cső róla. Mivel a fékbetéteket sem szedted ki a munkahengerből, ezért 
amikor leesik a fecskendő csöve garantáltan beszennyezi fékfolyadékkal a pofákat, amiket azonnal 
kukázhatsz. Mivel még a munkahengereket sem vetted le, így garantált a féktárcsa összekenése 
18... 


Tehát: Vedd le a féknyerget a vázról, akár a kereket is kiveheted. Vedd ki a pofa biztosítót, és 
távolítsd el a fékbetéteket is. Ha már kivetted őket, akkor vizsgáld is meg őket, hogy mennyire, és 
milyen irányból vannak megkopva, valamint ha sokat szoktál dzsindzsában közlekedni, akkor ideje 
megtisztítani őket. A betöltőcsonk védőkupakját teljes mértékben távolítsd el. 


Ha kivetted a fékbetéteket, akkor vizsgáld meg a munkahengert is. Láthatod, hogy ez is kissé 
aszimmetrikusan van kinyomódva. Ezt az infót jegyezd meg, később a beállításnál szükséged lesz 
rá. Ha új (ezáltal vastagabb) fékbetét raksz be, akkor nyomkodd vissza egy szélesebb lapos fejű 
csavarhúzóval a dugattyúkat az eredeti állapotukba. 


Majd rakj be a dugattyúk közé egy távtartót, aminek szélessége megegyezik egy pár új pofa, -£ egy 
féktárcsa szélességével. (47-42 — 10 mm) Ilyet sem kapni kereskedelmi forgalomban, de seperc 
alatt tudsz faragni magadnak egyet keményfából. Az sem baj, ha nem pofa biztosítóval rögzíted, 
hanem csak simán szigszalaggal. Bármi megteszi. 


Irány a fékkar. Állítsd olyan állásba, hogy a légtelenítő csavar helye legyen a legmagasabb ponton. 
Tekerd ki a 2 mm-es csavart, majd tekerd be a helyére a Shimano légtelenítő tölcsérjét. A kis 
buzogány majd a végén kell hogy le tudd vele zárni a tölcsért, amikor kitekered a menetből. 


Ha neked olyan régebbi féked van, ahol még a töltőcsonk egymagában a záróanya is, akkor kösd 
fel a gatyát. Teljesen idióta rendszer, hogy egyszerre kell ráfogni a csövet a töltőcsonkra, plusz egy 
villáskulccsal kinyitni 1/8 fordulattal a csonkot, hogy át tud tolni rajta fékfolyadékot, plusz egy 
kézzel még nyomni is kellene a fecskendőt, egy negyedik kézzel meg forgatni ezt az egész 
hóbelebancot, hogy a fékfolyadék benyomásakor mindenhonnan kimenjen a munkahengerből a 
buborék, és dzsuva. Meg lehet csinálni, de finoman szólva sem könnyű mutatvány. . . 


A jobb oldali képen egy 50-szer szofisztikáltabb megoldást láthatsz. A 6 mm-es töltőcsövet egy kis 
műanyag pöcök rögzíti rá a töltőcsonkra. Ez nem más mint egy műanyag rúd, amiben van egy 5,8 
mm-es furat. Ennyi. Felhúzod a műanyag pöcköt a töltőcsőre, majd azt rátolod a töltőcsonkra, és 
ráhúzod a műanyag pöcköt, ami rászorítja a csövet a csonkra, és nem kell fogni azt, amikor 
fecskendezed bele a fékfolyadékot. Egy 3-as imbusszal kinyitod a töltőcsonktól független 
zárócsavart, és már fecskendezheted is bele a munkahengerbe a fékfolyadékot. FONTOS: a 
fecskendőt NE a képen látható módon tartsd, hanem fentről lefelé lógatva, hogy a fecskendőben 
lévő esetleges buborékokat nem küld már bele a rendszerbe. (azért fotóztuk így, hogy elférjen a 
képen) Fontos 2: Használj nagy — 40-50 ml-es - fecskendőt, sok fékfolyadékkal, és nyomd 
erőteljesen, hogy az áramlat magával ragadja a buborékot, és a belső szennyeződéseket. Az sem 
hátrány, ha közben forgatod kissé a féknyerget, hogy garantáltan minden belső , sarkából" kijöjjön 
a bubi. Ha már fent a túlfolyó tartályban nem jön több buborék, és már ott is kellően sok 
fékfolyadék van a tartályban, akkor lezárhatod a 3-as imbusszal a feltöltő csonkot. Erről 
leszedheted a műanyag rögzítőt, és a fecskendőt, már nem lesz rá szükség. Rakd vissza 
feltöltőcsonkra a gumisapkát, féktárcsa tisztítóval biztos ami biztos alapon tisztítsd meg a 
féknyerget. Ha ez kész, rakd vissza a fékpofákat, és rögzítsd őket biztosító csapszeggel. Rakd fel a 
féknyerget a vázra. Irány a felső szekció. 

Fent a fékkarnál egy alaposan feltöltött túlfolyó tölcsér fogad, amiben benne van a korábbi 
fékfolyadék, és a sok dzsuva, is amit kimostunk a korábbi rendszerből. A buzogányos végű pálcikát 
rakd bele a tölcsérbe, hogy lezárd az alját. Kompletten kitekerheted a tölcsért, a fáradt 
fékfolyadékot pedig kezeld annak megfelelően, hogy ez egy eléggé környezet károsító cucc... 
Főleg a DOT-os verziók. 


XN. 


A szabaddá vált légtelenítő furatba tölts még pár csepp folyadékot, hogy púpos legyen, majd 
húzogasd meg fékkart néhányszor, hogy biztos legyél a tökéletes működésben, és abban hogy 
minden bubi kijött a rendszerből. Mehet bele a zárócsavar, melynek a tövén legyen ott a gumi alátét 
is! Eddig tartott a gyors légtelenítés, amit akkor használj, ha viszonylag új a rendszer. (max 1 éves) 


Ennél öregebb fékekben már valószínűleg elég sok dzsúz gyűlt fel a rendszerben. Úgy tudod ezt 
legegyszerűbben ellenőrizni, ha leveszed a fékkar túlfolyótartályának fedelét. Többnyire két Torx 
csavar fogja, és van alatta egy gumimembrán. Azt is vedd le, alatta találod a tartályt, benne a 
szmötyivel. Ha fékfolyadék színe már nem olyan mint a gyárinak, valamint ha ilyen gyanúsan 
feketés úszó, vagy az élekben lerakódott üledék réteget látsz benne, akkor ez egyértelmű jelzés, 
hogy eljött az ideje egy alaposabb takarításnak. Ha a vékonyabb imbusszal belekotorsz a tartályba, 
akkor látszik, hogy az elszíneződés csak a tartály belső felültén van, vagy megmozdul-e az üledék 
réteg. Ha ez utóbbi, akkor egy alaposabb tisztítás szükségeltetik. 


Ezt is meg lehet csinálni otthon, de itt már nem árt ha van egy profi légtelenítő szetted. Ezek közös 
jellemzője, hogy alul (a munkahengernél) és felül (a fékkarnál) becsavarozható csatlakozók 
segítségével lehetőséget nyújtanak arra, hogy mindkét irányból nyomj fékfolyadékot a rendszerbe, 
és a folyadék oda vissza mozgatásával hatékonyan átöblítsd az egészet, és kimosd az élekben 
lerakódott koszt és fémszemcséket. Ilyen adaptert láthatsz a Shimano szett bal alsó sarkában a kis 
sárga korong, vagy az Avid szettben a két húzó-nyomó fecskendő, és a menetes csatlakozó portok 
is erre szolgálnak. 

Tehát összefoglalva: 3 légtelenítési módozat közül választhatsz: 


1: Gyors: Nem szeded le a fékkar tartály fedelét, csak a felső légtelenítő porton keresztül engeded 
ki a bubikat. Előnye, hogy gyorsan összehozható, viszont nem derül ki, hogy mennyire koszos 
belül a rendszer. 


2: Közepesen alapos légtelenítés: Belenézel a fékkar tartályba, és ha kell, akkor nagyobb 
mennyiségű fékfolyadékkal, egy irányból, (többnyire alulról), erősen nyomva alaposan átöblíted a 
rendszert. A kosz nagy részét így is ki lehet hozni, és közepes gyorsaságra számíthatsz. E módszer 
lépéseit mutattuk be az előző képeken. 


3: Ultra alapos féktisztítás és légtelenítés: Alulról-felülről két fecskendővel, oda-vissza, 
többszörösen átforgatott, és cserélt fékfolyadékkal mosod át a rendszert. A légtelenítés itt csak 

, Melléktermék" a hangsúly a rendszer teljes tisztításán van. Sokáig tart, drága, de ez a legalaposabb 
módszer. Drágább fékeknél célszerű ezt alkalmazni. 


Bármelyik légtelenítési módot is választod, az utolsó lépés az összeszerelt rendszer féktisztítóval 
való megtisztítása legyen. 


A tárcsafék légtelenítésnek azért van szerszám igénye akár a hagyományos szerszámok számát 
tekintve, akár a komolyabb légtelenítő szettek beltartalmát tekintve is. Mindenképpen érdemes 
beruházni egy univerzális készletbe, vagy ha márkahű vagy, akkor egy típus specifikus légtelenítő 
szettbe, mert a célszerszám nélküli megoldáshoz képest fényévekkel gyorsabban és precízebben 
lehet velük dolgozni. És ez olyan szerszám, ami nagy valószínűség szerint soha nem meg tönkre. 


Ha pedig sokat szállítod a tárcsafékes kerékpárodat, akkor ne feledkezz meg féktárcsa pótló 
adapterekről. Sokat segítenek abban, hogy ne kelljen a bicajozást 10 percnyi fékbetét 
szétfeszegetéssel kezdeni, mert valamelyik , véletlenül ügyes" haverod meghúzogatta fékedet, 
melyből ki volt véve a kerék, és a tárcsa. ... 


Ide kattintva tudsz szerszámot beszerezni a tárcsafékek légtelenítéséhez! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


